b"\n_START_ARTICLE_\nKasuistisk ret\n_START_PARAGRAPH_\nKasuistisk ret bygger ikke p\xc3\xa5 generelle regler, men p\xc3\xa5 tilf\xc3\xa6lde. Ordet kasuistisk kommer af det latinske casus, der betyder tilf\xc3\xa6lde eller tilstand. Ordet kendes i en parallel betydning i grammatik._NEWLINE_S\xc3\xa6dvaneret er kasuistisk, s\xc3\xa5ledes den gammelnordiske s\xc3\xa6dvaneret og f.eks. den albanske s\xc3\xa6dvaneret, der er beskrevet i stormanden Leke Dukagjin's kanun, besl\xc3\xa6gtet med ordet k\xc3\xa1non._NEWLINE_Ogs\xc3\xa5 Danske Lov og den dertil knyttede Norske Lov var grundl\xc3\xa6ggende kasuistiske lovsamlinger._NEWLINE_Frem til tiden for Danske Lov og Norske Lov var det almindeligt, at det var l\xc3\xa6gm\xc3\xa6nd, f.eks. tingsmedlemmer, der afgjorde retssager, ikke juridisk uddannede dommere. Efterh\xc3\xa5nden blev det l\xc3\xa6ge element sv\xc3\xa6kket men er dog bevaret i form af n\xc3\xa6vninger og domsm\xc3\xa6nd. Med professionelt uddannede dommere lod det sig bedre g\xc3\xb8re at etablere en mere principielt orienteret retspleje._NEWLINE_I moderne dansk ret kombineres principiel lovgivning med retsafg\xc3\xb8relser i enkeltst\xc3\xa5ende tilf\xc3\xa6lde. Lovgivningen fasts\xc3\xa6ttes af Folketinget, mens retsafg\xc3\xb8relser tr\xc3\xa6ffes af domstolene. Den lovgivende magt, den ud\xc3\xb8vende magt og den d\xc3\xb8mmende magt er \xe2\x80\x93 efter Grundloven, der er inspireret af Montesquieus princip om magtens tredeling \xe2\x80\x93 uafh\xc3\xa6ngige af hinanden._NEWLINE_Retsafg\xc3\xb8relser i s\xc3\xa5danne enkeltst\xc3\xa5ende tilf\xc3\xa6lde kan \xe2\x80\x93 s\xc3\xa6rligt n\xc3\xa5r de er truffet af den \xc3\xb8verste retsinstans, H\xc3\xb8jesteret \xe2\x80\x93 danne pr\xc3\xa6cedens for senere tilsvarende afg\xc3\xb8relser. H\xc3\xb8jesteret \xc3\xa6ndrede eksempelvis 10. januar 2006 strafudm\xc3\xa5lingen i en sag om kapk\xc3\xb8rsel, der havde for\xc3\xa5rsaget manddrab. Straffen blev \xe2\x80\x93 omend med dommerstemmerne 5-4 \xe2\x80\x93 fastsat h\xc3\xb8jere end efter tidligere retspraksis, men dog mildere end efter den tidligere kendelse i \xc3\x98stre Landsret._NEWLINE_Ordet kasuistisk er \xe2\x80\x93 i visse sammenh\xc3\xa6nge \xe2\x80\x93 brugt i betydningen spidsfindig, hvilket ikke er uden grund, da kasuistiske jurister havde deres styrke i kendskab til et betydeligt antal tilf\xc3\xa6lde og i deres indbyrdes styrke, n\xc3\xa5r nye sager skulle behandles og afg\xc3\xb8res."